[pic] | COMISIA COMUNITĂŢILOR EUROPENE |

Bruxelles, 2.10.2009

COM(2009) 510 final

2009/0138 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 247/2006 privind măsurile specifice din domeniul agriculturii în favoarea regiunilor ultraperiferice ale Uniunii

EXPUNERE DE MOTIVE

La 30 ianuarie 2006, Consiliul a adoptat Regulamentul (CE) nr. 247/2006 privind măsurile specifice din domeniul agriculturii în favoarea regiunilor ultraperiferice ale Uniunii.

Evoluția legislației comunitare și aplicarea practică a acestui regulament, survenite între timp, impun modificarea unora dintre dispozițiile sale.

Ca urmare a reformei organizării comune a pieței zahărului, inclusă în OCP unică prin Regulamentul (CE) nr. 1234/2007 al Consiliului, articolul 5 trebuie actualizat astfel încât să reflecte aceste noi dispoziții și să permită Insulelor Azore să includă zahărul brut din trestie de zahăr în bilanțul previzional de aprovizionare. În anii de comercializare anteriori, producția de sfeclă de zahăr din Insulele Azore nu a fost suficientă pentru ca industria zahărului din această țară să poată acoperi cota alocată, iar pe piață nu au fost disponibile cantități semnificative de zahăr brut din sfeclă de zahăr. Prin permiterea importului de zahăr brut din trestie de zahăr (în limita bilanțului previzional de aprovizionare), această modificare va duce la îmbunătățirea situației .

În contextul actualei crize economice, pare adecvat să se permită prelungirea derogării prevăzute pentru Insulele Canare în ceea ce privește aprovizionarea în cadrul regimului specific de aprovizionare privind preparatele pe bază de lapte cuprinse la codul NC 1901 90 99. De fapt, acest produs constituie un element de bază al alimentației tradiționale locale, iar viabilitatea unei industrii locale de prelucrare depinde de disponibilitatea acestuia la prețuri competitive.

Articolul 12 litera (f) din Regulamentul (CE) nr. 247/2006 se referă la dispoziții privind controale și sancțiuni administrative, printre alte aspecte care trebuie incluse în programele comunitare de sprijin pentru regiunile ultraperiferice, care trebuie prezentate Comisiei spre aprobare de către statele membre. Conform experienței dobândite de Comisie, pentru a asigura punerea în aplicare eficientă și adecvată a programelor comunitare de sprijin, este necesar să se elimine mențiunile referitoare la controale și la sancțiuni administrative de la articolul 12 litera (f) din regulamentul respectiv. Cu toate acestea, astfel de măsuri naționale vor continua să fie comunicate Comisiei în conformitate cu articolul 27 din regulamentul menționat.

În urma reformei sectorului vitivinicol din 2008 și a recentei integrări a organizării comune a pieței vitivinicole în OCP unică, articolul 18 trebuie actualizat pentru a reflecta noile dispoziții ale Regulamentului (CE) nr. 1234/2007 al Consiliului, modificat prin Regulamentul (CE) nr. 491/2009.

În sfârșit, condițiile specifice ale departamentului francez de peste mări R é union, unde producerea laptelui este foarte dificilă din cauza topografiei și a dimensiunilor mici ale teritoriului, iar aprovizionarea cu lapte proaspăt este imposibilă din cauza insularității și a distanței față de alte regiuni producătoare de lapte, permit o prelungire a derogării, acordate deja din motive similare Insulei Madeira, pentru reconstituirea laptelui praf în scopul obținerii de lapte UHT destinat consumului uman [articolul 19 alineatul (4) primul paragraf]. În plus, ca urmare a nivelului scăzut al producției de lapte proaspăt în aceste regiuni ultraperiferice, a dificultăților de creștere a acesteia și a faptului că laptele din producția locală își găsește suficiente canale de desfacere în industria locală a lactatelor, care trebuie de asemenea susținută, este necesar să se elimine obligația Comisiei de a adopta norme de stabilire a cantității de lapte proaspăt produs local, care trebuie încorporată în laptele UHT reconstituit menționat anterior [articolul 19 alineatul (4) paragraful al doilea].

În acest sens, se anexează la prezenta o propunere de regulament al Consiliului de modificare a Regulamentului (CE) nr. 247/2006, precum și toate documentele necesare pentru inițierea procedurii respective.

Regulamentul nu afectează sursele de finanțare sau intensitatea sprijinului comunitar.

2009/0138 (CNS)

Propunere de

REGULAMENT AL CONSILIULUI

de modificare a Regulamentului (CE) nr. 247/2006 privind măsurile specifice din domeniul agriculturii în favoarea regiunilor ultraperiferice ale Uniunii

CONSILIUL UNIUNII EUROPENE,

având în vedere Tratatul de instituire a Comunității Europene, în special articolele 36 și 37 și articolul 299 alineatul (2),

având în vedere propunerea Comisiei[1],

având în vedere avizul Parlamentului European[2],

întrucât:

(1) Articolul 5 alineatul (1) din Regulamentul (CE) nr. 247/2006 al Consiliului[3] prevede scutirea, în limita bilanțului previzional de aprovizionare, de taxe de import pentru aprovizionarea cu zahăr C în Insulele Azore, Madeira și Canare în perioada stabilită la articolul 10 alineatul (1) din Regulamentul (CE) nr. 1260/2001 al Consiliului din 19 iunie 2001 privind organizarea comună a piețelor în sectorul zahărului[4]. În urma reformei zahărului și a integrării sectorului zahărului în Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole (Regulamentul unic OCP)[5], dispozițiile articolului 5 alineatul (1) din Regulamentul (CE) nr. 247/2006 trebuie adaptate. În special, Insulele Azore trebuie autorizate să beneficieze de scutirea de taxe de import pentru zahărul brut din trestie de zahăr în limita bilanțului previzional de aprovizionare.

(2) Articolul 6 din Regulamentul (CE) nr. 247/2006 prevede o perioadă de tranziție pe parcursul căreia Insulele Canare pot continua să se aprovizioneze cu cantități stabilite de preparate pe bază de lapte cuprinse la codurile NC 1901 90 99 și 2106 90 92, destinate transformării industriale. Această perioadă de tranziție expiră la 31 decembrie 2009. Produsul cuprins la codul NC 1901 90 99 – lapte praf degresat cu grăsime vegetală – este un produs tradițional pentru consumatorii locali, inclusiv pentru cei mai defavorizați, și a fost comercializat în Insulele Canare în ultimii 40 de ani. Aprovizionarea cu produsul în cauză a generat o industrie locală specifică ce asigură locuri de muncă și valoare adăugată. În actuala situație de criză economică, este necesar să se mențină aprovizionarea cu acest produs specific și să se prelungească perioada de tranziție prevăzută la articolul 6 din regulamentul respectiv până la 31 decembrie 2013.

(3) Articolul 12 litera (f) din Regulamentul (CE) nr. 247/2006 se referă la dispozițiile privind controalele și sancțiunile din cadrul programelor comunitare de sprijin destinate regiunilor ultraperiferice, care trebuie trimise Comisiei spre aprobare de către statele membre. Conform experienței dobândite de Comisie și pentru a asigura punerea în aplicare eficientă și adecvată a programelor comunitare de sprijin, este necesar să se elimine mențiunile referitoare la controale și sancțiuni de la articolul 12 litera (f) din regulamentul respectiv. Cu toate acestea, astfel de măsuri naționale vor continua să fie comunicate Comisiei în conformitate cu articolul 27 din regulamentul menționat.

(4) Articolul 18 din Regulamentul (CE) nr. 247/2006 stabilește reguli privind aplicabilitatea normelor speciale pentru sectorul vitivinicol din regiunile ultraperiferice ale Uniunii. Organizarea comună a pieței vitivinicole a fost modificată prin Regulamentul (CE) nr. 479/2008 al Consiliului[6] și integrată ulterior în Regulamentul (CE) nr. 1234/2007, modificat prin Regulamentul (CE) nr. 491/2009[7]. Prin urmare, mențiunile referitoare la măsurile în cauză trebuie actualizate. Mai mult, articolul 85u alineatul (7) din Regulamentul (CE) nr. 1234/2007 include o scutire explicită de la schema de defrișare pentru Insulele Azore, Madeira și Canare. Prin urmare, o astfel de scutire nu mai trebuie menționată în Regulamentul (CE) nr. 247/2006.

(5) Articolul 18 alineatul (2) al doilea paragraf din Regulamentul (CE) nr. 247/2006 prevede eliminarea treptată, până la 31 decembrie 2013, în Insulele Azore și Madeira a parcelelor cultivate cu soiuri de viță de vie hibride producătoare directe a căror cultivare este interzisă. Articolul 18 alineatul (2) al treilea paragraf din regulamentul respectiv prevede obligația Portugaliei de a notifica anual progresul lucrărilor de reconversie și de restructurare a suprafețelor plantate cu astfel de soiuri de viță de vie. Dispozițiile în cauză sunt mai stricte decât normele stabilite la articolul 120a alineatul (5) din Regulamentul (CE) nr. 1234/2007, care prevăd că soiurile de viță de vie hibride producătoare directe a căror cultivare este interzisă se elimină prin defrișare, cu excepția cazului în care vinul rezultat este destinat exclusiv consumului familiilor viticultorilor. Prin urmare, trebuie eliminate alineatele (2) și (3) de la articolul 18 din Regulamentul (CE) nr. 247/2006 pentru a înlătura disparitățile de tratament între regiunile din Insulele Azore și Madeira, pe de o parte, și restul Comunității, pe de altă parte.

(6) În pofida dezvoltării recente a producției locale de lapte în Réunion , cererea curentă de lapte de consum pe insulă nu este suficient acoperită. Mai mult, depărtarea și insularitatea acestei regiuni nu permit procurarea laptelui crud din alte surse. În consecință, autorizația de a produce lapte UHT reconstituit din lapte praf de origine comunitară, acordată Insulei Madeira prin articolul 19 alineatul (4) primul paragraf din Regulamentul (CE) nr. 247/2006, trebuie extinsă la departamentul francez de peste mări Réunion .

(7) Condițiile pentru extinderea în continuare a producției locale de lapte din regiunile ultraperiferice, care beneficiază de scutirea prevăzută la articolul 19 alineatul (4) primul paragraf din Regulamentul (CE) nr. 247/2006, sunt foarte limitate din cauza topografiei insulelor în cauză. Deși obligația de a asigura colectarea și desfacerea producției locale de lapte este menținută, este necesar să se elimine obligația Comisiei, prevăzută la al doilea paragraf din articolul respectiv, de a stabili o rată de încorporare a laptelui proaspăt produs pe plan local.

(8) Prin urmare, Regulamentul (CE) nr. 247/2006 trebuie modificat în consecință,

ADOPTĂ PREZENTUL REGULAMENT:

Articolul 1

Regulamentul (CE) nr. 247/2006 se modifică după cum urmează:

(1) Articolul 5 se înlocuiește cu următorul text:

„Articolul 5

Zahăr

1. În perioada stabilită la articolul 204 alineatele (2) și (3) din Regulamentul (CE) nr. 1234/2007 al Consiliului*, producția de zahăr care depășește cota menționată la articolul 61 din regulamentul respectiv este scutită de taxe de import în limita bilanțului previzional de aprovizionare menționat la articolul 2 din prezentul regulament, în ceea ce privește zahărul:

(a) introdus pentru consum în Madeira sau Insulele Canare sub formă de zahăr alb cuprins la codul NC 1701;

(b) rafinat și consumat în Insulele Azore sub formă de zahăr brut cuprins la codul NC 1701 12 10 (zahăr brut din sfeclă de zahăr).

2. În Insulele Azore, în scop de rafinare, cantitățile menționate la alineatul (1) pot fi suplimentate, în limita bilanțului previzional de aprovizionare, cu zahăr brut cuprins la codul 1701 11 10 (zahăr brut din trestie de zahăr). La stabilirea necesarului de zahăr brut pentru Insulele Azore, se ține seama de dezvoltarea producției locale de sfeclă de zahăr. Cantitățile incluse în regimul de aprovizionare se stabilesc astfel încât să se asigure faptul că volumul total de zahăr rafinat anual în Insulele Azore nu depășește 10 000 de tone.

* JO L 299, 16.11.2007, p. 1.”

(2) Articolul 6 se înlocuiește cu următorul text:

„Articolul 6

Preparate pe bază de lapte

Prin derogare de la articolul 2, în perioada 1 ianuarie 2010 – 31 decembrie 2013, Insulele Canare pot continua să se aprovizioneze cu preparate pe bază de lapte cuprinse la codul NC 1901 90 99 (lapte praf degresat cu grăsimi vegetale), destinate transformării industriale în limita a 800 de tone/an. Ajutorul acordat pentru aprovizionarea din Comunitate cu acest produs nu poate depăși 210 EUR/tonă și este inclus în limita prevăzută la articolul 23. Acest produs este destinat exclusiv consumului local.”

(3) La articolul 12, litera (f) se înlocuiește cu următorul text:

„(f) dispozițiile luate pentru a asigura punerea în aplicare eficientă și adecvată a programelor, inclusiv în materie de publicitate, monitorizare și evaluare, precum și stabilirea indicatorilor cuantificați, utilizați la evaluarea programului.”

(4) Articolul 18 se înlocuiește cu următorul text:

„Articolul 18

Vin

1. Măsurile menționate la articolele 103v, 103w, 103x și 182a din Regulamentul (CE) nr. 1234/2007 nu se aplică în Insulele Azore și Madeira.

2. Fără a aduce atingere articolului 120a alineatul (2) din Regulamentul (CE) nr. 1234/2007, strugurii proveniți din soiuri de viță de vie hibride producătoare directe a căror cultivare este interzisă (Noah, Othello, Isabella, Jacquez, Clinton, Herbemont), recoltați în regiuni din Azore și Madeira, pot fi utilizați pentru producția de vin care poate circula numai în interiorul regiunilor menționate.

3. Măsurile menționate la articolele 103v, 103w și 103y din Regulamentul (CE) nr. 1234/2007 nu se aplică Insulelor Canare.”

(5) Articolul 19 alineatul (4) se înlocuiește cu următorul text:

„(4) Fără a aduce atingere articolului 114 alineatul (2) din Regulamentul (CE) nr. 1234/2007, se autorizează producția de lapte UHT reconstituit din lapte praf de origine comunitară în Madeira și în departamentul francez de peste mări Réunion , în limita necesarului de consum local, atât timp cât această măsură nu împiedică colectarea și desfacerea laptelui obținut pe plan local. Acest produs este destinat numai consumului local.

Normele de aplicare a prezentului alineat se adoptă în conformitate cu procedura menționată la articolul 26 alineatul (2) din prezentul regulament.”

Articolul 2

Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.

Se aplică de la 1 ianuarie 2010.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

FIȘĂ FINANCIARĂ | Fișa fin nr. 199728 RVE/dz 6.13.2009.1 |

DATA: 17.7.2009 |

1. | LINIE BUGETARĂ: 05 02 11 04 & 05 03 02 50 | CREDITE: 235 milioane EUR & 377 milioane EUR |

2. | TITLU: Propunere de regulament al Consiliului de modificare a Regulamentului (CE) nr. 247/2006 privind măsurile specifice din domeniul agriculturii în favoarea regiunilor ultraperiferice ale Uniunii |

3. | TEMEI JURIDIC: Articolele 36 și 37 și articolul 299 alineatul (2) din tratat |

4. | SCOP: Actualizarea și adaptarea unor dispoziții ale Regulamentului (CE) nr. 247/2006 |

5. | IMPLICAȚII FINANCIARE | PERIOADĂ DE 12 LUNI (milioane EUR) | EXERCIȚIUL FINANCIAR CURENT 2009 (milioane EUR) | EXERCIȚIUL FINANCIAR URMĂTOR 2010 (milioane EUR) |

5.0 | CHELTUIELI - SUPORTATE DIN BUGETUL CE (RAMBURSĂRI/INTERVENȚII) - SUPORTATE DE AUTORITĂȚILE NAȚIONALE - ALTELE | (1) | - | - |

5.1 | VENITURI - RESURSE PROPRII ALE CE (PRELEVĂRI/TAXE VAMALE) - NAȚIONALE | - | - | - |

2011 | 2012 | 2013 | 2014 |

5.0.1 | CHELTUIELI ESTIMATE | (1) | (1) | (1) | (1) |

5.1.1 | VENITURI ESTIMATE | (1) | (1) | (1) | (1) |

5.2 | METODĂ DE CALCUL: - |

6.0 | POATE FI PROIECTUL FINANȚAT PRIN CREDITE ÎNSCRISE LA CAPITOLUL RELEVANT AL BUGETULUI ACTUAL? | DA NU |

6.1 | POATE FI PROIECTUL FINANȚAT PRIN TRANSFER ÎNTRE CAPITOLE ALE BUGETULUI ACTUAL? | DA NU |

6.2 | VA FI NECESAR UN BUGET SUPLIMENTAR? | DA NU |

6.3 | VA FI NECESARĂ ÎNSCRIEREA DE CREDITE ÎN BUGETELE VIITOARE? | DA NU |

OBSERVAȚII: (1) Aceste programe au un nivel ridicat de execuție. Întrucât modificările propuse la Regulamentul (CE) nr. 247/2006 al Consiliului nu schimbă valorile anuale ale plafonului pentru finanțarea regimului specific de aprovizionare și a măsurilor în favoarea producției locale, nu există implicații asupra bugetului. |

[1] JO C , , p. .

[2] JO C , , p. .

[3] JO L 42, 14.2.2006, p. 1.

[4] JO L 178, 30.6.2001, p. 1.

[5] JO L 299, 16.11.2007, p. 1.

[6] JO L 148, 6.6.2008, p. 1.

[7] JO L 154, 17.6.2009, p. 1.